钦定古今图书集成/理学汇编/经籍典/第140卷 > 《汉韩婴诗外传四》 > 《螽斯二》
## 钦定古今图书集成/理学汇编/经籍典/第140卷 > 《汉韩婴诗外传四》 > 《螽斯二》

田子为相，三年归休，得金百镒奉其母。母曰：“子安得
此金？”对曰：“所受俸禄也。”母曰：“为相三年不食乎？治官
如此，非吾所欲也。孝子之事亲也，尽力致诚，不义之
物不入于馆，为人子不可不孝也。子其去之。”田子愧
惭走出，造朝还金，退请就狱。王贤其母，说其义，即舍
田子罪，令复为相，以金赐其母。《诗》曰：“宜尔子孙绳绳
兮”，言贤母使子贤也。